KOMISIJOS DELEGUOTASIS REGLAMENTAS (ES) 2021/806

2021 m. kovo 10 d.

kuriuo iš dalies keičiamas Europos Parlamento ir Tarybos reglamentas (ES) Nr. 528/2012, kad į jo I priedą kaip veiklioji medžiaga būtų įtrauktas anglies dioksidas, gautas deginant propaną, butaną arba jų mišinį

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 28 straipsnio 1 dalį,

kadangi:

(1) Komisijos deleguotajame reglamente (ES) Nr. 1062/2014 (2) pateiktas esamų veikliųjų medžiagų, kurias reikia įvertinti, kad būtų galima patvirtinti kaip tinkamas biocidiniams produktams gaminti, sąrašas. Tame sąraše yra anglies dioksidas, gautas deginant propaną, butaną arba jų mišinį;

(2) buvo įvertinta, ar anglies dioksidą, gautą deginant propaną, butaną arba jų mišinį, galima naudoti 19-o tipo biocidiniams produktams (repelentams ir atraktantams), aprašytiems Reglamento (ES) Nr. 528/2012 V priede, gaminti;

(3) Prancūzija buvo paskirta ataskaitą rengiančia valstybe nare ir jos vertinančioji kompetentinga institucija 2019 m. rugsėjo 18 d. Europos cheminių medžiagų agentūrai (toliau – Agentūra) pateikė vertinimo ataskaitą bei išvadas;

(4) pagal Deleguotojo reglamento (ES) Nr. 1062/2014 7 straipsnio 2 dalį Biocidinių produktų komitetas, atsižvelgdamas į vertinančiosios kompetentingos institucijos išvadas, 2020 m. birželio 16 d. priėmė Agentūros nuomonę (3);

(5) remiantis ta nuomone, galima tikėtis, kad biocidiniai produktai, kurie naudojami kaip 19-o tipo produktai ir kuriems gaminti naudojamas anglies dioksidas, gautas deginant propaną, butaną arba jų mišinį, atitinka Reglamento (ES) Nr. 528/2012 19 straipsnio 1 dalies b punkto reikalavimus. Agentūros nuomonėje taip pat padaryta išvada, kad ši veiklioji medžiaga nekelia susirūpinimo ir yra tinkama įtraukti į Reglamento (ES) Nr. 528/2012 I priedą;

(6) atsižvelgiant į Agentūros nuomonę, tikslinga įtraukti anglies dioksidą, gautą deginant propaną, butaną arba jų mišinį, į Reglamento (ES) Nr. 528/2012 I priedą. Kadangi anglies dioksidas, gautas deginant propaną, butaną arba jų mišinį, buvo įvertintas remiantis veikliosios medžiagos dokumentų rinkiniu, atitinkančiu Europos Parlamento ir Tarybos direktyvos 98/8/EB (4) 11 straipsnio 1 dalyje nustatytus reikalavimus, anglies dioksidas, gautas deginant propaną, butaną arba jų mišinį, turėtų būti įtrauktas į Reglamento (ES) Nr. 528/2012 I priedo 6 kategoriją „Medžiagos, kurių veikliųjų medžiagų dokumentų rinkinį valstybė narė patvirtino pagal šio reglamento 7 straipsnio 3 dalį arba priėmė tokį dokumentų rinkinį pagal Direktyvos 98/8/EB 11 straipsnio 1 dalį“;

(7) Reglamento (ES) Nr. 528/2012 89 straipsnio 3 dalyje nustatytos pereinamojo laikotarpio priemonės, kurias taikant esama veiklioji medžiaga, įtraukta į esamų veikliųjų medžiagų sistemingo tyrimo darbo programą, patvirtinama pagal tą reglamentą. Kalbant apie 19-am produktų tipui priskirtą anglies dioksidą, gautą deginant propaną, butaną arba jų mišinį, to reglamento 89 straipsnio 3 dalies tikslais jo patvirtinimo data turėtų būti 2022 m. liepos 1 d., kad liktų pakankamai laiko pateikti paraiškas išduoti autorizacijos liudijimą pagal to reglamento 89 straipsnio 3 dalies antrą pastraipą,

PRIĖMĖ ŠĮ REGLAMENTĄ:

1 straipsnis Reglamento (ES) Nr. 528/2012 I priedas iš dalies keičiamas pagal šio reglamento priedą.

2 straipsnis Reglamento (ES) Nr. 528/2012 89 straipsnio 3 dalies tikslais, 19-am produktų tipui priskirto anglies dioksido, gauto deginant propaną, butaną arba jų mišinį, patvirtinimo data yra 2022 m. liepos 1 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. kovo 10 d. Komisijos vardu Pirmininkė Ursula VON DER LEYEN

(1) OL L 167, 2012 6 27, p. 1.

(2) 2014 m. rugpjūčio 4 d. Komisijos deleguotasis reglamentas (ES) Nr. 1062/2014 dėl visų esamų veikliųjų medžiagų, kurių yra Europos Parlamento ir Tarybos reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programos (OL L 294, 2014 10 10, p. 1).

(3) 2020 m. birželio 16 d. priimta Biocidinių produktų komiteto nuomonė Opinion on the application for approval of the active substance: Carbon dioxide generated from propane, butane or a mixture of both by combustion, Product type: 19, ECHA/BPC/249/2020.

(4) 1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).